Parhaillaan Ivan Hlinkan muistoturnausta pelaavan Suomen alle 18-vuotiaiden maajoukkueessa kuohuu.

Pikkuleijonat tippui keskiviikon USA-murskatappion myötä mitalipeleistä, mutta suurin kohu nähtiin päivää aikaisemmin tiistain Tshekki-tappion loppuhetkillä.

Suomi oli ottelussa tappiolla 4-3 ja haki tasoitusta ilman maalivahtia. Joukkueen nimekkäimpiin lupauksiin kuuluva pelaaja ei mahtunut kentälle komennettuun kuusikkoon, mikä poltti superlupauksen sulakkeet täysin.

IS:n vahvistamien silminnäkijähavaintojen mukaan pelaaja tulistui ratkaisun tehneelle päävalmentaja Mika Marttilalle ja näytti hänelle keskisormea.

IS:n saamien tietojen mukaan raivoissaan ollut pelaaja yritti ottelun jälkeen rynniä kohti vaihtopenkkiä Marttilan pakeille, mutta joukkuekaverit estivät hänen aikeensa. Tulistunut pelaaja huusi paikallaolijoiden mukaan myös "voivansa tappaa päävalmentajan".

Välikohtauksesta huolimatta pelaaja oli Suomen kokoonpanossa keskiviikon USA-ottelussa.

Suomen turnaus jatkuu perjantaina sijoitusottelulla.

Asiasta kertoi ensimmäisenä Iltalehti.